  Виталий Пронин 8-тӥ июле Сарапулын бигеръёслэн элькун Сабантуйзы ортчоз. Туэ со радъяськоз Семьялэн но яратонлэн нуналаз но сӥземын луоз семья дунлыкъёсты утёнлы но азинтонлы. Вань мылкыд карисьёсты дышетозы бигер эктонъёсты тапыртыны, бигер кышномуртъёслы йыразы понон - калфак - вурыны.Туэ Сабантуй вань лыктэмъёс понна эшъяськон урам кадь луоз. Отын одӥг радэ интыяськозы пӧртэм калыкъёслэн кунокуаоссы. Соос пыриськозы «Йӧскалык семьяос - сямъёсты утисьёс» вожвылъяськонэ. Со понна кунокуаослы возьматоно выжызылэсь историзэ пӧртэм арбериос пыр. Со быгатэ луыны быдэс семья люкаськыку пӧраськись сиён яке песятайлэн вашкала молотэз. Вань мылкыд карисьёсты дышетозы бигер эктонъёсты тапыртыны, бигер кышномуртъёслы йыразы понон - калфак - вурыны. Озьы ик киужъёсъя мастер-классъёс ортчозы. «Батырлар - алга!» («Вормисьёс - азьлань!») площадкаын мылкыд карисьёс юбо вылэ тубалозы, мешокъёсын жугиськозы, вуэн тырмытэм ведраосын бызьылозы, пу горшокъёсты пильылозы, гозы кыскалозы но мукет ӵошатсконъёсы пыриськозы. Делегациослэн кивалтӥсьёссы шудозы дартсэн. Нош праздниклэн валтӥсь ӵошатсконэз, азьвыл сямен, луоз «Корэш» нюръяськон. Тужгес кужмоезлы пельпум вылаз така понозы, вормись соин возь вылтӥ котырскыны кулэ - озьы со ваньмызлы возьматоз кужмо луэмзэ. УД Туспуктэм: udmddn.ru  